Lil i Put
dodane 2014-10-28 06:22
Kajko i Kokosz cieszóm sie popularnościóm już kupa lot. No ja, ino kaj sóm ich nastympce?
Jak to jes, że na cołkim świecie bajtle majóm durch co nowego czytać, a u nos jes z tym raczyj bjyda?
Egmónt - wydownictwo kiere szpecjalizuje sie we publikowaniu kómiksów - póstanowił to zmjynić i złorganizowoł kónkurs na kómiks dlo bajtlów. Jego pokłosiym sóm albumy, kiere niydowno sie ukozały. Ło kożdym z nich możecie sie szczegółowo poczytać tukej, a jo dzisioj przibliża Wóm tyn, kiery mi sie nojabrdzij spodoboł.
"Lil i Put. Jak przeloć kota do kieliszka?" to kómiks Macieja Kura i Piotra Bednarczyka i łopowiado ło sowiżdżolskim błoznowaniu dwóch lyniwych małoludów.
Wyndrujóm łóni po roztómajtych baśniowych krainach, w kierych co chwila trefióm jakoś łosobliwo postać. Choby godajónce dżewa, grajónce w bala (piłka kopytno!) cyntaury, abo elfica, co to we szkole miała pióna z przistosowanio do życio wśród śmjyrtelników (ja, ja - i takie zajyńca w elfich szkołach sie łodbywajóm).
Udany jes tyn kómiks. Przigoda góni przigoda, leci sam wic za wicym (jedliście kiedy smoczy kebab?), no i te kolory!
Bojka musi być barewno, kolorowo, coby sie jóm niy ino czytało, ale i fajniście łoglóndało, kartkowało. A tukej naprowdy jes czym łoczy nacieszyć.
"Lil i Put. Jak przeloć kota do kieliszka?" nawiónzuje do wszyskich tych modnych łostatnio "Wiedźminów" i "Władców pierściyni", ale robi to, jak żech już sam napisoł, jakoś tak swojsko, sowiżdżolsko. A przi czytaniu tego kómiksu pobawióm sie niy ino dzieci, ale i dorosłe czytelniki. No bo jak?! Kaj?! W antycznym świecie cyntaurów naroz westernowy saloon? :)
I takich absurdalno-postmodernistycznych łobrótek tukej niy brakuje. Bezto polecóm tyn tómik wszyskim.
Na jego kancie pisze, że to czyńś pjyrszo. Licza na nastympne!
bos_Latn slv_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn